KOMISSION KERTOMUS EUROOPAN PARLAMENTILLE JA NEUVOSTOLLE jäsenvaltioiden vuonna 2013 toimittamien julkistaloutta koskevien tietojen laadusta /* COM/2014/0122 final */





KOMISSION KERTOMUS EUROOPAN PARLAMENTILLE JA NEUVOSTOLLE jäsenvaltioiden vuonna 2013 toimittamien julkistaloutta koskevien tietojen laadusta SISÄLLYSLUETTELO 1............ Tausta. 3 2............ Keskeiset havainnot julkistalouden alijäämää ja velkaa koskevien tietojen toimituksista vuonna 2013 3 2.1......... Oikea-aikaisuus, luotettavuus ja täydellisyys. 3 2.1.1...... Oikea-aikaisuus. 3 2.1.2...... Luotettavuus. 4 2.1.3...... Taulukoiden ja niitä tukevan aineiston täydellisyys. 4 2.1.4...... Finanssikriisiä koskevat lisätaulukot 6 2.1.5...... Hallitustenvälistä lainanantoa koskeva kyselylomake. 6 2.2......... Tilastotietojen kirjaussääntöjen mukaisuus ja yhtenäisyys. 7 2.2.1...... Tietojenvaihto ja selvennykset 7 2.2.2...... Konsultointikäynnit ja menetelmiä koskevat tarkastuskäynnit 7 2.2.3...... Eurostatin erityiset neuvot 8 2.2.4...... Viime aikoina käsiteltyjä menetelmäkysymyksiä. 8 2.2.5...... Yhtenäisyys perustana olevan julkisyhteisöjen tilinpidon kanssa. 9 2.3......... Julkaiseminen. 10 2.3.1...... Keskeisten lukujen ja yksityiskohtaisten raportointitaulukoiden julkaiseminen. 10 2.3.2...... Tietojen laatua koskevat varaumat 11 2.3.3...... Toimitettujen tietojen muutokset 11 2.3.4...... Metatietojen julkaiseminen (kuvaukset) 11 3............ Päätelmät 12 1. Tausta Euroopan yhteisön perustamissopimukseen liitetyn liiallisia alijäämiä koskevasta menettelystä tehdyn pöytäkirjan soveltamisesta annetun neuvoston asetuksen (EY) N:o 479/2009[1] (sellaisena kuin se on muutettuna asetuksella (EY) N:o 679/2010) 8 artiklan 3 kohdassa säädetään, että komissio (Eurostat) antaa Euroopan parlamentille ja neuvostolle säännöllisesti selvityksen jäsenvaltioiden toimittamien toteutuneiden tietojen laadusta. Tässä vuotuisessa selvityksessä arvioidaan yleisesti sitä, ovatko tiedot oikea-aikaisia, luotettavia, täydellisiä, kirjaussääntöjen mukaisia ja yhtenäisiä. Komissio hyväksyi edellisen kertomuksen (vuoden 2012 ilmoituksista) 20. helmikuuta 2013[2]. Eurostat arvioi säännöllisesti jäsenvaltioiden toimittamien toteutuneiden tietojen laatua sekä niiden perustana olevaa julkisyhteisöjen sektorin tilinpitoa, joka laaditaan Euroopan kansantalouden tilinpito- ja aluetilinpitojärjestelmästä yhteisössä (EKT 1995) 25. kesäkuuta 1996 annetun neuvoston asetuksen (EY) N:o 2223/96[3] mukaisesti. Tässä keskitytään tekijöihin, jotka selittävät julkisyhteisöjen alijäämän/ylijäämän ja julkista velkaa koskevat muutokset. Jäsenvaltiot lähettävät tiedot Eurostatille kahdesti vuodessa. Samalla toimitetaan myös lisätietoa, kuten liiallisia alijäämiä koskevan menettelyn raportointitaulukoihin liittyvä kysely, finanssikriisiä koskeva lisätaulukko ja jäsenvaltioiden kahdenvälisiä selvennyksiä. Eurostat käy lisäksi jatkuvaa vuoropuhelua jäsenvaltioiden kanssa tekemällä niihin säännöllisiä konsultointikäyntejä. Tämä kertomus perustuu keskeisiin havaintoihin ja tuloksiin vuonna 2013 liiallisia alijäämiä koskevan menettelyn mukaisesti toimitetuista tiedoista. Siinä keskitytään viimeisimpään tietojen toimitukseen lokakuussa 2013. Aiheellisissa tapauksissa sitä verrataan vuoden 2013 huhtikuun toimitukseen tai vuoden 2012 toimituksiin. 2. Keskeiset havainnot julkistalouden alijäämää ja velkaa koskevien tietojen toimituksista vuonna 2013 2.1. Oikea-aikaisuus, luotettavuus ja täydellisyys 2.1.1. Oikea-aikaisuus Jäsenvaltioiden on toimitettava Eurostatille ennakoidut ja toteutuneet liiallisia alijäämiä koskevaan menettelyyn liittyvät tiedot kahdesti vuodessa, ennen 1. päivää huhtikuuta ja 1. päivää lokakuuta[4]. Vuonna 2013 liiallisia alijäämiä koskevan menettelyn mukaiset tietojen toimitukset kattoivat vuodet 2009–2013. Vuotta 2013 koskevat luvut ovat kansallisten viranomaisten ennakoimia ja vuosia 2009–2012 koskevat luvut ovat toteutuneita (eli lopullisia, osittain valmiita, alustavia tai arvioituja). Asetuksen (EY) N:o 479/2009 8 artiklan 1 kohdan mukaisesti Eurostat arvioi jäsenvaltioiden toimittamat toteutuneet tiedot, mutta ei ennakoituja tietoja. Tietojen toimittamiselle asetettuja määräaikoja noudatetaan yleensä erittäin hyvin. Vuoden 2013 molemmissa toimituksissa kaikki jäsenvaltiot toimittivat toteutuneet tietonsa ennen määräajan umpeutumista. Kroatia toimitti tietonsa ensimmäistä kertaa lokakuussa 2013. Ennakoiduista tiedoista todettakoon, että lokakuun 2013 tietojen toimittamiskierroksella jotkin jäsenvaltiot toimittivat vuotta 2013 koskevat tiedot myöhässä. 2.1.2. Luotettavuus Huhtikuun 2013 ja lokakuun 2013 toimitusten välillä tehdyt tarkistukset johtuivat lähinnä lähdetietojen päivityksistä ja menetelmiin tehdyistä muutoksista, kuten joidenkin transaktioiden uudelleenluokittelusta. Kuten tavallista, huhti- ja lokakuun välillä velkaa tarkistettiin vähemmän kuin alijäämää. Suurimmat alijäämätarkistukset tehtiin Kreikassa ja Irlannissa. Kreikassa alijäämää tarkistettiin vuotta 2012 koskevien huhti- ja lokakuun 2013 toimitusten välillä alaspäin. Tämä johtui siitä, että käyttöön saatiin Kreikan rahoitusvakausrahaston takaisin perittäviä määriä koskevia tilintarkastustietoja pankkien kriisinratkaisutapauksista. Irlannin vuoden 2009 alijäämän tarkistus alaspäin johtui pääasiassa valtionhallinnon yksiköiden tuloihin ja/tai menoihin liittyvien yksityiskohtaisempien tasetietojen sisällyttämisestä toimituksiin. Irlannin vuoden 2012 alijäämän tarkistus ylöspäin aiheutui UMTS-toimilupien myynnin muutetusta kirjaamisajasta sekä veroja, valtionhallinnon yksiköiden tuloja ja/tai menoja sekä kansallista terveydenhuollon tarjoajaa koskevien lähdetietojen päivityksistä. Suurimmat tarkistukset velkaan tehtiin huhti- ja lokakuun välillä Tšekissä, Tanskassa ja Portugalissa. Tšekissä vuosilta 2009–2012 ilmoitettu velka kasvoi ulkomaan valuutan määräisten suojattujen velkainstrumenttien arvostukseen tehdyn oikaisun vuoksi. Tanskassa vuoden 2012 velkaa tarkistettiin alaspäin valtionhallinnon ja paikallishallinnon yksiköitä sekä sosiaaliturvarahastoja koskevien päivitettyjen lähdetietojen perusteella. Portugalin osalta ilmoitetun velan kasvu johtui siitä, että eräs julkisyhteisöjen sektorin yksikkö Madeiran alueella luokiteltiin uudelleen ja että erään julkisyhteisön valtiolle suorittamat ennakkomaksut luokiteltiin uudelleen lainoiksi. Huhti- ja lokakuun välillä tehtiin huomattavia BKT-tarkistuksia: Viron osalta vuosilta 2009, 2011 ja 2012 ja Luxemburgin osalta vuosilta 2009–2012. Ilmoittamisajan kuluessa tehdyistä tarkistuksista todettakoon, että useimmat jäsenvaltiot tarkistivat ilmoittamiaan tietoja lokakuussa 2013 tehdyn ensimmäisen toimituksen jälkeen. Yhteensä 18 maata toimitti 30 tarkistusta; huhtikuussa 2013 puolestaan 24 maata toimitti 46 tarkistusta. Jäsenvaltioiden tarkistukset lähetettiin vastauksena Eurostatin esittämiin kommentteihin, teknisiin kysymyksiin tai huomautuksiin, ja ne koskivat puuttuvien tietojen täydellisyyttä, teknisten virheiden oikaisuja, sisäisiä epäyhtenäisyyksiä, raportointitaulukkoihin tai niihin liittyvään kyselylomakkeeseen tehtyjä mukautuksia tai puutteellisia taulukkotietoja. Vuoden 2013 toimitusten yhteydessä ilmoittamisajan puitteissa toimitetut tarkistukset eivät merkittävästi muuttaneet jäsenvaltioiden alun perin ilmoittamia alijäämiä ja velkoja. Lokakuun toimituksen yhteydessä kuitenkin tarkistettiin ilmoittamisajan puitteissa Kroatian ja Irlannin alijäämälukuja +0,2 prosenttiyksiköllä suhteessa BKT:hen. 2.1.3. Taulukoiden ja niitä tukevan aineiston täydellisyys Raportointitaulukoiden täyttäminen on lakisääteinen velvollisuus ja välttämätön edellytys sille, että Eurostat voi valvoa tietojen laatua. Asetuksen (EY) N:o 479/2009 (sellaisena kuin se on muutettuna) 8 artiklan 2 kohdan mukaan jäsenvaltioiden on toimitettava Eurostatille asiaankuuluvat tilastotiedot, joilla ”tarkoitetaan erityisesti seuraavia: a) kansantalouden tilinpidosta saatavat tiedot; b) kuvaukset; c) liiallisia alijäämiä koskevan menettelyn lukuja koskevat taulukot; d) liiallisia alijäämiä koskevan menettelyn puitteissa toimitettavia tietoja koskevat lisäkyselyt ja selvennykset.” Liiallisia alijäämiä koskevaa menettelyä varten on neljä raportointitaulukkoa. Raportointitaulukkojen 1–3 täyttäminen on lakisääteinen velvollisuus, ja raportointitaulukon 4 täyttämisestä jäsenvaltiot ovat sopineet keskenään[5]. Taulukot 1 ja 2A (valtionhallinto) koskevat vuosia 2009–2013 ja muut taulukot vuosia 2009–2012[6]. Suurin osa jäsenvaltioista täytti kaikki liiallisia alijäämiä koskevaan menettelyyn liittyvät taulukot[7]. Taulukon 2 osalta lokakuun 2013 tietojen toimituksessa kaikki jäsenvaltiot määrittivät yhteyden tasapainoerien ja liiallisia alijäämiä koskevan menettelyn yli-/alijäämätietojen välillä kaikkien alasektorien osalta. Yhdistyneen kuningaskunnan tasapainoerien katsotaan perustuvan EKT 1995:een. Näin ollen on ilmoitettu hyvin harvoista mukautuksista, joilla tasapainoerät on muutettu alijäämäksi/ylijäämäksi EKT:n mukaisesti. Myös jotkin muut maat ilmoittivat ainoastaan vähäisistä oikaisuerien määristä. Taulukossa 3 kaikki jäsenvaltiot eivät tehneet kaikkia jaotteluja. Taulukossa ei aina annettu erityisesti lainoja ja osuuksia koskevia yksityiskohtaisia tietoja. Lisäksi muutamat maat ilmoittavat säännöllisesti, ettei tilastollisia poikkeamia ole, mikä viittaisi tavallisesti siihen, että poikkeamat on virheellisesti sisällytetty luokkaan ”muut saamiset ja velat”. Vaikka jotkin jäsenvaltiot ovat parantaneet toimiaan, liiallisia alijäämiä koskevan menettelyn taulukon 4 yleinen kattavuus jättää monissa tapauksissa toivomisen varaa. Erityisesti on todettava, että monet maat eivät toimita täydellisiä tietoja kauppaluottoihin ja ennakoihin liittyvistä vastuista. Taulukoiden täyttämistä voitaisiin vieläkin parantaa. Avoimilla kysymyksillä ei kuitenkaan liene suurta vaikutusta tietojen laatuun. Kaikki jäsenvaltiot toimittivat vastauksensa raportointitaulukoihin liittyvään kyselyyn[8]. Vaikka kattavuus ja vastausten laatu ovatkin edelleen parantuneet viime vuosista, tilannetta pitäisi vielä parantaa, sillä jotkin jäsenvaltiot eivät ilmoittaneet kaikkia kyselyssä pyydettyjä yksityiskohtia. Kyse on erityisesti tiedoista, jotka koskevat valtionhallinnon saatavia ja velkojen mitätöintiä, muiden saamisten ja velkojen jaottelua, valtiontakauksien kirjaamista (lähinnä paikallishallinnon alasektori) ja pääomanlisäyksiä. 2.1.4. Finanssikriisiä koskevat lisätaulukot Eurostat on koonnut 15. heinäkuuta 2009 lähtien finanssikriisiä koskevia tietosarjoja lisätaulukkoon. Lisätaulukon osa 1 liittyy valtion tulostiliin kirjattuja transaktioita koskeviin tietoihin, joilla on todellista vaikutusta liiallisia alijäämiä koskevan menettelyn yli-/alijäämätietoihin. Lisätaulukon osa 2 liittyy rahoituslaitoksille myönnetystä tuesta johtuvia rahoitusvarojen ja -velkojen varantoja koskeviin tietoihin. Siinä erotetaan toisistaan toiminnot, joilla on ollut todellista vaikutusta julkisen talouden velkoihin (sisällytetty julkisyhteisöjen velkaan), ja toiminnot, jotka saattavat vaikuttaa julkisen talouden velkoihin tulevaisuudessa mutta joiden nyt katsotaan riippuvan tulevista tapahtumista (ei sisällytetty julkisyhteisöjen velkaan). Taulukoista näkyvät suoraan rahoitusalan laitoksille kohdistetut valtion tukitoimet. Muille kuin rahoitusalan laitoksille suunnatut tukitoimet tai yleiset talouden tukitoimet eivät ole mukana taulukoissa. Vuonna 2013 kerätyt tiedot koskevat vuosia 2007–2012. Kahdeksaa jäsenvaltiota (Bulgaria, Tšekki, Viro, Kroatia, Malta, Puola, Romania ja Slovakia) lukuun ottamatta kaikki jäsenvaltiot toimittivat tietoja vuosina 2007–2012 finanssikriisin vuoksi toteutetuista valtion tukitoimista. Eurostat julkaisi liiallisia alijäämiä koskevaan menettelyyn liittyvien lehdistötiedotteiden ohessa muistion, jossa se analysoi näitä tietoja[9]. 2.1.5. Hallitustenvälistä lainanantoa koskeva kyselylomake Jäsenvaltiot toimittavat tietoja myös hallitusten kahdenvälisestä lainanannosta, jota toteutetaan yleensä ohjelmien yhteydessä. Nämä tiedot samoin kuin tietoja hallitustenvälisestä lainanannosta Euroopan rahoitusvakausvälineen (ERVV) yhteydessä esitetään liiallisia alijäämiä koskevaan menettelyyn liittyvissä tiedotteissa. Niiden avulla voidaan analysoida lainoja, joita jäsenvaltiot myöntävät toisilleen tukitoimia varten (vuonna 2012 lähinnä Kreikalle, Irlannille ja Portugalille). Tällainen hallitusten kahdenvälinen lainananto ja ERVV:n yhteydessä toteutunut hallitustenvälinen lainananto on lisääntynyt huomattavasti finanssikriisin yhteydessä. Nämä määrät vähennetään laskettaessa EMU-kriteerien mukaista velkaa[10] koskevia EU28- ja euroalueaggregaatteja, jotka molemmat esitetään konsolidoinnin perusteella. Konsolidoinnin vuoksi EU28- ja euroalueaggregaatit eivät vastaa jäsenvaltioiden velan aritmeettista summaa (ts. edellä mainittu hallitustenvälinen lainananto ei ole niissä mukana kaksinkertaisen laskemisen välttämiseksi). Jäsenvaltioita koskevat, vuosilta 2011 ja 2012 ilmoitetut luvut sisältävät näin ollen ERVV:hen liittyvät määrät. 2.2. Tilastotietojen kirjaussääntöjen mukaisuus ja yhtenäisyys 2.2.1. Tietojenvaihto ja selvennykset Tietojen toimitusjaksolla (tietojen toimittamisen määräajasta, joka oli 1. lokakuuta 2013, tietojen julkaisemispäivään eli 21. lokakuuta 2013) Eurostat otti yhteyttä kaikkien jäsenvaltioiden kansallisiin tilastoviranomaisiin pyytääkseen lisätietoja ja saadakseen selvennyksiä kirjaussääntöjen soveltamiseen tiettyjen transaktioiden kohdalla. Tänä aikana Eurostat ja kansalliset viranomaiset kävivät vilkasta kirjeenvaihtoa. Ensimmäiset selvennyspyynnöt lähetettiin kaikille maille ennen 4. päivää lokakuuta. Lisäksi 23 maalle lähetettiin toiset pyynnöt ja 11 maalle kolmannet pyynnöt. Neljälle maalle lähetettiin vielä neljännet selvennyspyynnöt. Joiltakin mailta Eurostat pyysi tarkistettuja raportointitaulukoita[11]. 2.2.2. Konsultointikäynnit ja menetelmiä koskevat tarkastuskäynnit Muutetussa asetuksessa (EY) N:o 479/2009 säädetään konsultointikäynneistä ja menetelmiä koskevista tarkastuskäynneistä. Jäsenvaltioihin tehdään säännöllisesti konsultointikäyntejä (myös nk. ennakoivia konsultointikäyntejä[12]), joiden tarkoituksena on tarkastella toimitettuja tietoja ja menetelmällisiä kysymyksiä, keskustella tilastollisista lähteistä ja arvioida asiaankuuluvien kirjaussääntöjen noudattamista. Tällöin voidaan arvioida esimerkiksi julkisyhteisöjen rajaamista, kirjausajankohtaa ja julkisen talouden transaktioiden ja velkojen luokitusta. Jos jonkin jäsenvaltion kohdalla nousee esiin erityinen tärkeä kysymys, jota ei voida ratkaista muutoin kuin fyysisellä tapaamisella kyseisten viranomaisten kanssa, tähän jäsenvaltioon järjestetään tapauskohtainen käynti lyhennetyn menettelyn mukaisesti. Vuoden 2013 aikana Eurostat teki liiallisia alijäämiä koskevaan menettelyyn liittyviä konsultointikäyntejä seuraavasti: Espanja (24.–25. tammikuuta), Yhdistynyt kuningaskunta (24.–25. tammikuuta), Italia (4.–5. helmikuuta), Viro (27.–28. helmikuuta), Puola (6.–8. maaliskuuta, ennakoiva käynti), Kreikka (20.–21. maaliskuuta), Luxemburg (15. toukokuuta), Ruotsi (4.–5. kesäkuuta), Saksa (18.–21. kesäkuuta ja 22.–25. lokakuuta, ennakoivia käyntejä), Romania (19.–20. kesäkuuta), Puola (8.–9. heinäkuuta), Romania (28.–30. elokuuta, ennakoiva käynti – seuranta), Slovenia (12.–13. syyskuuta), Kreikka (24.–25. syyskuuta), Suomi (18.–19. marraskuuta), Alankomaat (26. marraskuuta), Slovenia (27.–29. marraskuuta, ennakoiva käynti) ja Slovakia (28.–29. marraskuuta). Lisäksi vuonna 2013 tehtiin tapauskohtaisia käyntejä Kroatiaan 14.–15. maaliskuuta ja Espanjaan 20.–21. maaliskuuta ja 26.–27. syyskuuta. Eurostat teki myös euron käyttöönottoa edeltävän käynnin Latviaan 8.–9. huhtikuuta ja EU:hun liittymistä edeltävän käynnin Kroatiaan 26.–27. kesäkuuta. Käyntien aikana keskusteltiin toistuvasti samoista aiheista, joita olivat yksikköjen luokitus julkisyhteisöjen sektorille tai sen ulkopuolelle (esim. julkinen liikenne, julkiset yritykset, televisio ja radio, sairaalat ja korkeakoulut), pääomanlisäykset, julkisen ja yksityisen sektorin kumppanuudet, avustukset EU:n talousarviosta, takausten kirjaaminen ja lähdetietovirtojen yleinen laadunhallinta. Kunkin konsultointikäynnin lopulliset tulokset samoin kuin kuvaus esitetyistä toimenpiteistä ja tilanteesta toimitetaan talous- ja rahoituskomitealle ja julkaistaan Eurostatin verkkosivustolla. Toimenpiteiden toteuttaminen parantaa tietojen laatua ajan mittaan. Menetelmiä koskevia tarkastuskäyntejä suoritetaan yleensä ainoastaan, jos Eurostat on havainnut tietojen laadussa merkittäviä riskejä tai mahdollisia ongelmia etenkin sovellettavien menetelmien, käsitteiden tai luokitusten osalta. Vuonna 2013 ei tehty menetelmiä koskevia tarkastuskäyntejä. 2.2.3. Eurostatin erityiset neuvot Jäsenvaltiot pyytävät Eurostatilta säännöllisesti lausuntoja suunnitteilla olevien tai jo suoritettujen transaktioiden kirjausta koskevista kysymyksistä. Eurostat antaa neuvontaa voimassa olevien ohjeiden mukaisesti. Noudattaakseen asetuksen (EY) N:o 479/2009 (sellaisena kuin se on muutettuna) avoimuussäännöstä Eurostat julkaisee lausuntonsa[13], ellei kyseinen jäsenvaltio esitä vastalauseita. Eurostat julkaisi vuonna 2013 seuraavat ohjeet: Englannin keskuspankin Asset Purchase Facility Fund -rahaston (BEAPFF) tilinpitokäsittely ja Englannin keskuspankin ja valtiovarainministeriön väliset virrat Yhdistyneessä kuningaskunnassa, ennen yksityistämistä toteutetun käyttöoikeuden myynnin tilastollinen käsittely Portugalissa, Dexia Groupin pääomittaminen Belgiassa, Sociedad de activos de Restructuracionin (SAREB) luokittelu Espanjassa, EU:n varoihin liittyvien, asetuksen 1083/2006 100 artiklan 1 kohdan mukaisten rahoitusoikaisujen kirjaaminen Romaniassa, matkapuhelintaajuuksia koskevan 15 vuoden käyttöoikeuden tilastollinen käsittely Unkarissa, LAK Invest Realin kiinteistötransaktion kohtelu Belgian Flanderin alueella, epälikvidejä omaisuuseriä koskevan tukijärjestelyn takauspalkkion kirjaaminen Alankomaissa, veronpalautusten, uhkasakkojen ja välimaksujen kohtelu Yhdistyneen kuningaskunnan vero- ja tullilaitosta koskeneessa asiassa, CFR Cai Feraten yksityisille energiantoimittajille maksettavaksi määrättyihin sakkoihin ja uhkasakkoihin liittyvien maksuvelvoitteiden perumisen kirjaaminen Romaniassa sekä MyCSP Ltd:n tilastollinen käsittely Yhdistyneessä kuningaskunnassa. 2.2.4. Viime aikoina käsiteltyjä menetelmäkysymyksiä Tavanomaiseen tapaansa Eurostat arvioi EKT 1995:n sääntöjen asianmukaista noudattamista, erityisesti suhteessa tuoreimpiin asetuksen (EY) N:o 479/2009 10 artiklan 2 kohdan mukaisiin päätöksiinsä. Päätökset sisältyvät julkisen talouden alijäämää ja valtion velkaa käsittelevään käsikirjaan (Manual on Government Deficit and Debt), jonka viimeisin versio julkaistiin helmikuussa 2013[14]. Tässä versiossa on kolme lukua, joiden laadinnassa kuultiin raha-, rahoitus- ja maksutasetilastokomiteaa: Euroalueen valtionvelkakriisiin liittyvät EU-välineet (ERVV ja EVM) (European entities related to the Euro Area sovereign debt crisis), halpakorkoiset lainat ja valtion halpakorkoisten lainojen myynti kolmansille osapuolille (Low interest loans and sale of government low interest loans to third parties) sekä päästöoikeudet (Emission trading permits). Myös joihinkin muihin käsikirjan lukuihin lisättiin vähäisiä selvennyksiä. Nykyisen käsikirjan mukauttamista uuteen EKT 2010:een käsittelevän työryhmän viimeisen (neljännen), heinäkuussa 2013 pidetyn kokouksen jälkeen saatiin valmiiksi EKT 2010:n menetelmiin mukautettu käsikirjaluonnos, ja se toimitettiin jäsenvaltioille elokuussa 2013. Sen jälkeen, kun kaikki EVM:n lopulliset ominaisuudet olivat tiedossa, Eurostat julkaisi tammikuussa 2013 päätöksensä, joka koski halpakorkoisten lainojen tilastollista kirjaamista[15], sekä päätöksen, joka koski Euroopan vakausmekanismin tilastollista luokittelua[16]. Maaliskuussa 2013 Eurostat julkaisi päätöksensä, jossa selvennettiin valtion pankkeihin tekemien pääomanlisäysten kirjaamisperusteita[17], sillä oli todettu olevan tarpeellista selkiyttää edelleen perusteita, jotka liittyivät pankkeihin tehtävien pääomanlisäysten luokitteluun, erityisesti markkinoilta poistuvien yritysten tapauksissa. Heinäkuussa 2013 Eurostat julkaisi päätöksensä, joka koski liiallisia alijäämiä koskevaa menettelyä koskevaan kyselylomakkeeseen liitettävän ehdollisia sitoumuksia ja mahdollisia sitoumuksia koskevan liitteen käyttöönottoa[18]. Uudessa kyselylomakkeessa on takauksia, taseen ulkopuolisia julkisen ja yksityisen sektorin kumppanuuksia ja järjestämättömiä lainoja koskevia taulukoita, ja se otettiin käyttöön jäsenvaltioiden julkisen talouden kehyksiä koskevista vaatimuksista 8 päivänä marraskuuta 2011 annetun neuvoston direktiivin 2011/85/EU[19] yhteydessä. Eurostat julkaisee ensimmäiset tiedot tammikuussa 2015 yhdessä julkisyhteisöjen sektorin ulkopuolelle luokiteltujen, valtion valvonnassa olevien yksikköjen kokonaisvelkoja koskevien tietojen kanssa. Kun raha-, rahoitus- ja maksutasetilastokomitean kuulemisessa ei päästy yksimielisyyteen asiasta, Eurostat julkaisi marraskuussa 2013 päätöksensä, joka koski eläkevastuiden epäsymmetristä siirtämistä valtiolle EKT 2010:n mukaisesti. Tammikuusta 2013 alkaen Eurostat on julkaissut verkkosivuillaan luetteloa liiallisia alijäämiä koskevista menettelyistä (Inventory of EDP processes). Siinä selostetaan menettelyjä ja periaatteita, joita Eurostat soveltaa liiallisia alijäämiä koskeviin menettelyihin liittyvien tietojen todentamisessa. 2.2.5. Yhtenäisyys perustana olevan julkisyhteisöjen tilinpidon kanssa Muutetussa asetuksessa (EY) N:o 479/2009 vahvistetut tietojen toimittamisen määräajat, kunkin vuoden 1. huhtikuuta ja 1. lokakuuta, otettiin käyttöön, jotta varmistetaan yhtenäisyys perustana olevan julkisyhteisöjen sektorin vuosittaisen ja neljännesvuosittaisen tilinpidon kanssa. Nämä tilinpitotiedot toimitetaan Eurostatille useissa EKT 1995:n mukaisissa taulukkolähetyksissä. Eurostat tarkastelee ilmoitettujen lukujen yhtenäisyyttä järjestelmällisesti suhteessa niiden perustana oleviin julkisyhteisöjen sektorin tilinpitotietoihin. Esimerkiksi julkisyhteisöjen kokonaismenojen ja -tulojen olisi vastattava toimitettuja alijäämälukuja. Liiallisia alijäämiä koskevaan menettelyyn liittyvien tietojen ja toimitettujen EKT 1995:n mukaisten julkisyhteisöjen tilinpitotietojen yhtenäisyys on parantunut viime vuosina. Yhtenäisyys on kuitenkin edelleenkin toteutunut paremmin muiden tilien kuin rahoitustilien osalta. Lokakuun 2013 toimituksen yhteydessä liiallisia alijäämiä koskevaan menettelyyn liittyvät luvut ja EKT-taulukot 2 ja 25 (sekä vuosi- että neljännesvuositasolla) olivat muiden kuin rahoitustietojen sekä julkisyhteisöjen neljännesvuosittaisen velan (EKT-taulukko 28) osalta täysin yhtenäiset. Jäsenvaltioiden on kuitenkin vielä toteutettava toimia, joilla varmistetaan, että liiallisia alijäämiä koskevaan menettelyyn liittyvät luvut ja EKT-taulukot ovat yhtenäisiä myös rahoitustietojen osalta. Lokakuun 2013 toimituksessa oli kuuden jäsenvaltion ilmoituksissa huomattavia epäyhtenäisyyksiä liiallisia alijäämiä koskevaan menettelyyn liittyvien tietojen ja neljännesvuosittaisten rahoitustilien välillä ja jäsenvaltioista yli kolmanneksella esiintyi epäyhtenäisyyttä liiallisia alijäämiä koskevaan menettelyyn liittyvien tietojen ja vuotuisten rahoitustilien välillä; tämä koski kauppaluottoihin liittyviä velkavarantoja ja ennakkoja. 2.3. Julkaiseminen 2.3.1. Keskeisten lukujen ja yksityiskohtaisten raportointitaulukoiden julkaiseminen Asetuksen (EY) N:o 479/2009 (sellaisena kuin se on muutettuna) 14 artiklan 1 kohdassa säädetään seuraavaa: ”Komissio (Eurostat) toimittaa tiedot toteutuneesta julkistalouden alijäämästä ja velasta liiallisia alijäämiä koskevasta menettelystä laaditun pöytäkirjan soveltamista varten kolmen viikon kuluessa […] ilmoittamisen määräajoista […]. Tiedot toimitetaan julkaisemalla ne.” Julkistalouden alijäämää ja velkaa koskevat tiedot julkaistiin 22. huhtikuuta[20] ja 21. lokakuuta 2013[21] yhdessä raportointitaulukoiden kanssa sellaisina kuin jäsenvaltiot olivat ne toimittaneet. Eurostat on helmikuusta 2012 lähtien julkaissut säännöllisesti lehdistötiedotteen EMU-kriteerien mukaisesta julkisyhteisöjen neljännesvuosittaisesta velasta. Julkaisun aikataulu on noin T + 115 päivää. Helmikuusta 2012 lähtien Eurostat on julkaissut Statistics in Focus -julkaisua julkisyhteisöjen neljännesvuosittaisesta alijäämästä. Lisäksi Eurostat julkaisee verkkosivustollaan liiallisia alijäämiä koskevaan menettelyyn liittyvien tietojen perustana olevat julkisyhteisöjen sektorin vuotuiset ja neljännesvuosittaiset tilinpitotilastot sekä ilmoituksen virta-varanto-korjauseristä[22]. Eurostat julkaisee myös jäsenvaltioiden toimittamat tiedot finanssikriisin vuoksi toteutetuista valtion tukitoimista[23] sekä tiedot hallitustenvälisestä lainanannosta. Lisäksi Eurostat julkaisee muistiota kauppaluottoihin liittyvistä velkavarannoista ja ennakoista[24]. Asetuksen (EY) N:o 479/2009 (sellaisena kuin se on muutettuna) mukaan jäsenvaltioiden on julkaistava toteutuneet alijäämä- ja velkatiedot. Kaikki jäsenvaltiot julkaisevat alijäämä- ja velkaluvut kansallisesti. Useimmat jäsenvaltiot ovat ilmoittaneet Eurostatille, että ne julkaisevat kaikki raportointitaulukot. Viisi jäsenvaltiota julkaisee vain osan raportointitaulukoista, ja yksi jäsenvaltio, Ranska, ei julkaise liiallista alijäämää koskevaan menettelyyn liittyviä taulukoita kansallisesti. 2.3.2. Tietojen laatua koskevat varaumat Eurostat esitti lokakuun 2013 toimituksessa liiallisia alijäämiä koskevan menettelyn yhteydessä toimitettuja tietoja koskevan varauman yhden jäsenvaltion osalta. Itävalta: Eurostat esittää varauman Itävallan toimittamien tietojen laadusta. Tämä johtuu valtiontalouden tarkastusviraston 9. lokakuuta 2013 julkaiseman Salzburgin osavaltiota koskevan raportin päätelmien tilastollisiin vaikutuksiin liittyvistä epävarmuustekijöistä. Raportissa ilmeni puutteita, jotka liittyvät Salzburgin osavaltion varainhoitoon ja julkisen talouden tilinpidon täydellisyyteen. Itävallan tilastokeskus tutkii parhaillaan yhdessä Eurostatin kanssa liiallisia alijäämiä koskevan menettelyn tietojen tarkastuksen tilastollisia vaikutuksia, jotta saadaan selvitettyä täsmälliset vaikutukset vuoteen 2012 sekä aiempiin vuosiin. Tällä hetkellä saatavilla olevien tietojen perusteella näyttää siltä, että tämä saattaa johtaa julkisyhteisöjen velan tarkistamiseen ylöspäin jopa puolella prosenttiyksiköllä suhteessa BKT:hen sekä julkisyhteisöjen alijäämien pienempiin tarkistuksiin. 2.3.3. Toimitettujen tietojen muutokset Eurostat ei muuttanut jäsenvaltioiden huhtikuun ja lokakuun 2013 liiallisia alijäämiä koskevan menettelyn tietojen toimituksissa ilmoittamia tietoja. 2.3.4. Metatietojen julkaiseminen (kuvaukset[25]) Asetuksessa (EY) N:o 479/2009 (sellaisena kuin se on muutettuna) täsmennetään, että liiallisia alijäämiä koskevan menettelyn kuvaukset ovat niitä tilastotietoja, jotka jäsenvaltioiden on toimitettava, jotta Eurostat voi tarkistaa EKT 1995:n sääntöjen noudattamisen. Lisäksi asetuksessa säädetään, että jäsenvaltioiden on julkistettava kuvauksensa. Eurostat on julkistanut kaikkien jäsenvaltioiden kuvaukset, lukuun ottamatta Kroatiaa, joka liittyi EU:hun 1. heinäkuuta 2013. Luxemburgia ja Alankomaita lukuun ottamatta kaikki jäsenvaltiot ilmoittivat julkistaneensa liiallisia alijäämiä koskevan menettelyn kuvaukset kansallisesti. Eurostat otti vuonna 2012 käyttöön uuden liiallisia alijäämiä koskevan menettelyn kuvauksessa käytettävän mallin, jonka myötä tehdään rakenteellisia muutoksia ja edellytetään entistä yksityiskohtaisempia tietoja (jotka koskevat esimerkiksi laadintamenettelyjä, julkisyhteisöjen rajaamista, yksittäisiä transaktioita, laadunhallintaa ja lähdetietojen lähteitä). Eurostat julkaisee liiallisia alijäämiä koskevan menettelyn uudet kuvaukset vuoden 2013 loppuun mennessä. 3. Päätelmät Eurostat panee merkille, että toimitettujen tietojen yhtenäisyys ja täydellisyys ovat yleisesti parantuneet. Joitakin ongelmia on kuitenkin edelleen, ja jäsenvaltioiden olisikin tehostettava toimiaan, jotta ne voisivat parantaa ilmoitettujen kauppaluottotietojen kattavuutta ja laatua ja alue- ja paikallishallinnon tason tietojen täydellisyyttä. Tämä koskee erityisesti Belgiaa, Tanskaa, Saksaa, Irlantia, Kreikkaa, Ranskaa, Kroatiaa, Italiaa, Kyprosta, Maltaa, Alankomaita, Itävaltaa ja Yhdistynyttä kuningaskuntaa. Eurostat esitti lokakuun 2013 toimituksessa liiallisia alijäämiä koskevan menettelyn yhteydessä toimitettujen tietojen laatua koskevan varauman Itävallan osalta. Eurostatin mukaan julkistalouden tietojen toimittamisen laadun parantamisessa edistyttiin edelleen vuonna 2013. Jäsenvaltiot lähettivät Eurostatille aiempaa parempia tietoja niin liiallisia alijäämiä koskevaan menettelyyn liittyvissä raportointitaulukoissa kuin muissa asiaan liittyvissä tilastoissa. [1] EUVL L 145, 10.6.2009, s. 1. [2] COM(2013) 88 final. [3] EYVL L 310, 30.11.1996, s. 1. [4] Asetuksen (EY) N:o 479/2009, sellaisena kuin se on muutettuna, 3 artiklan 1 ja 3 kohta. [5] Ks. 22. marraskuuta 1993 pidetyn neuvoston kokouksen pöytäkirjaan merkityt lausumat. https://webgate.ec.europa.eu/fpfis/mwikis/gfs/images/e/e7/Statements_9817.en93.pdf [6] Muutetussa neuvoston asetuksessa (EY) N:o 479/2009 ei nimenomaisesti vaadita toimittamaan liiallisia alijäämiä koskevan menettelyn raportointitaulukkojen muiden taulukkojen kuin 1 ja 2A ennakoidut tiedot. [7] Jäsenvaltioiden toimittamat taulukot löytyvät Eurostatin verkkosivustolta. Ks. http://epp.eurostat.ec.europa.eu/portal/page/portal/government_finance_statistics/excessive_deficit/edp_notification_tables [8] Kyselylomake käsittää 13 osaa, joissa pyydetään määrällisiä ja toisinaan myös laadullisia tietoja esimerkiksi seuraavilta aloilta: veroihin ja sosiaaliturvamaksuihin ja EU:hun liittyvät transaktiot, sotilastarvikkeiden hankinnat, valtiontakaukset, velkojen mitätöinnit, julkishallinnon toteuttamat julkisten yritysten pääomanlisäykset, julkisen ja yksityisen sektorin kumppanuudet jne. [9] Ks. http://epp.eurostat.ec.europa.eu/portal/page/portal/government_finance_statistics/documents/Background_note_fin_crisis_Oct_2013_final.pdf [10] Euroopan yhteisön perustamissopimukseen liitetyn liiallisia alijäämiä koskevasta menettelystä tehdyn pöytäkirjan mukaan julkinen velka on koko julkisyhteisösektorin konsolidoitu bruttovelka vuoden lopussa (nimellisarvo). Asetuksen 479/2009, sellaisena kuin se on muutettuna, mukaan siihen sisältyvät seuraavat luokat: käteisraha ja talletukset (AF 2), muut arvopaperit kuin osakkeet lukuun ottamatta johdannaisia (AF 3) sekä lainat (AF 4). [11] Ks. kohta 2.1. [12] Tavanomaisten konsultointikäyntien tarkoituksena on tarkistaa toteutuneita tietoja ja lähteitä, tarkastella menetelmällisiä kysymyksiä ja arvioida kirjaussääntöjen noudattamista, ennakoivien konsultointikäyntien tavoitteena on tarkastella julkisen tilinpidon ensisijaisia tietolähteitä ja raportointiprosesseja. [13] Ks. http://epp.eurostat.ec.europa.eu/portal/page/portal/government_finance_statistics/methodology/advice_member_states [14] Ks. http://epp.eurostat.ec.europa.eu/portal/page/portal/product_details/publication?p_product_code=KS-RA-13-001 [15] Ks. http://epp.eurostat.ec.europa.eu/portal/page/portal/government_finance_statistics/documents/ESTAT-decision-low_inter_rate_loans-annex_2013-01-16.pdf [16] Ks. http://epp.eurostat.ec.europa.eu/portal/page/portal/government_finance_statistics/documents/Eurostat_Decision_on_ESM.pdf [17] Ks. http://epp.eurostat.ec.europa.eu/portal/page/portal/government_finance_statistics/documents/ESTAT-decision-Criteria_for_classif_of_gov_capital_injec.pdf [18] Ks. http://epp.eurostat.ec.europa.eu/portal/page/portal/government_finance_statistics/documents/ESTAT_decision-Suppl_on_conting_liab_EDP_Q.pdf [19] EUVL L 306, 23.11.2011, s. 41. [20] Ks.http://epp.eurostat.ec.europa.eu/cache/ITY_PUBLIC/2-22042013-AP/EN/2-22042013-AP-EN.PDF [21] Ks.http://epp.eurostat.ec.europa.eu/cache/ITY_PUBLIC/2-21102013-AP/EN/2-21102013-AP-EN.PDF [22] Ks. http://epp.eurostat.ec.europa.eu/portal/page/portal/product_details/publication?p_product_code=STOCK_FLOW_2013_OCT [23] Ks. http://epp.eurostat.ec.europa.eu/portal/page/portal/government_finance_statistics/documents/Background_note_fin_crisis_Oct_2013_final.pdf [24] Ks. http://epp.eurostat.ec.europa.eu/portal/page/portal/government_finance_statistics/documents/Note_on_AF.71L-Oct_2013.pdf [25] Kuvaukset toteutunutta alijäämää ja velkaa koskevien tietojen keräämiseen käytettävistä menetelmistä, menettelyistä ja lähteistä sekä niiden perustana olevista julkistalouden tileistä.